MINISTARSTVO ZNANOSTI, OBRAZOVANJA I SPORTA

PRETHODNA PROCJENA

ZA

Zakon o izmjenama i dopunama Zakona o umjetničkom obrazovanju

Zagreb, 23. lipnja 2016. g.

Ovaj Obrazac primjenjuje u postupku prethodne procjene radi utvrđivanja potrebe za provedbom postupka procjene učinaka propisa. Potreba za provedbom procjene učinaka propisa, osim u slučaju utvrđivanja financijskog praga iz članka 3. ove Uredbe, postoji obvezno i kada je na dva od 8. do 12. pitanja iz ovoga Obrasca odgovoreno sa „DA“ odnosno potvrdno.

# 1. Opišite ukratko problem koji se namjerava riješiti normativnim rješenjem (izrađene teze propisa):

 Godine 2011. donesen je Zakon o umjetničkom obrazovanju (Narodne novine, broj 130/2011) kojim se po prvi puta zasebno uređuje sustav umjetničkog obrazovanja u Republici Hrvatskoj.

Tijekom primjene navedenoga Zakona uočeni su nedostaci postojećeg zakonskog rješenja vezano za poboljšanje kvalitete sustava umjetničkog obrazovanja.

Hrvatski sabor je 2014. godine donio Strategiju obrazovanja, znanosti i tehnologije (Narodne novine, broj 124/2014) koja se u dobrom dijelu odnosi i na sustav umjetničkog obrazovanja, a čije mjere je potrebno implementirati. S tim u svezi, u svrhu povećanja kvalitete sustava umjetničkog obrazovanja nužno je donijeti novi Zakon o izmjenama i dopunama Zakona o umjetničkom obrazovanju kojim bi se otklonili nedostaci postojećeg sustava umjetničkog obrazovanja te napravile nužne pretpostavke za implementaciju donesene Strategije obrazovanja, znanosti i tehnologije s naglaskom na poticanje razvoja sustava umjetničkog obrazovanja.

Uz navedeno ispravljaju se i određeni pravno-tehnički nedostatci i otklanjaju poteškoće u pogledu primjene nedovoljno jasno definiranih pojedinih odredbi Zakona te se brišu one odredbe koje su postale nepotrebne i neprimjenjive.

# 2. Opišite ukratko cilj koji se želi postići normativnim rješenjem (izrađene teze propisa):

 Cilj je osigurati svim učenicima, polaznicima programa umjetničkog obrazovanja, kvalitetno obrazovanje kroz usklađivanje sustava umjetničkog obrazovanja sa Zakonom o odgoju i obrazovanju u osnovnoj i srednjoj školi, Zakonom o obrazovanju odraslih, Zakonom o Hrvatskom kvalifikacijskom okvirom, Zakonom o strukovnom obrazovanju i zakonskom regulativom u području visokog obrazovanja.

Ključni cilj je osigurati zakonske pretpostavke za implementaciju Strategije obrazovanja, znanosti i tehnologije, koja je krovni dokument za sve dijelove obrazovnog sustava Republike Hrvatske, pa samim time i za sustav umjetničkog obrazovanja koje je zbog svoje važnosti u strategiji i posebno naglašen kroz odvojeno poglavlje.

Osnovna pitanja koja će se Zakonom urediti na kvalitetniji način su:

* usklađivanje ciljeva i načela umjetničkog obrazovanja sukladno potrebama svakog pojedinca, gospodarstva i hrvatskog društva u cjelini
* jasnije urediti provođenje ispita za osobne potrebe u osnovnom glazbenom obrazovanju
* osigurati visoku razinu koherentnosti, otvorenosti i fleksibilnosti, poštovati posebitosti pojedinih umjetničkih disciplina te primjerenost razvojnoj dobi i različitim predispozicijama djece i mladih osoba
* jasnije urediti uspostavu održivog sustava financiranja umjetničkog obrazovanja
* jasnije urediti pitanje vertikale osnivanja srednjih umjetničkih škola.

# 3. Navedite adresate na koje se problem trenutno odnosi i adresate na koje bi se mogao odnositi u budućnosti.

(primjerice:, potrošači, dobrotvorne organizacije, umirovljenici, mladi, socijalno osjetljive skupine i sl.)

 Školske ustanove, učenici, roditelji/skrbnici, učitelji, nastavnici, stručni suradnici, ravnatelji, osnivači školskih ustanova, institucije u sustavu te ostali dionici sustava umjetničkog obrazovanja.

# 4. Objasnite ukratko normativno rješenje (izrađene teze propisa) i utvrdite jedno ne-normativno rješenje kojim bi se također mogao postići cilj.

 Normativno rješenje:

Normativnim rješenjem, odnosno izmjenama i dopunama postojećeg Zakona o umjetničkom obrazovanju redefinirat će se određene postojeće odredbe koje zbog nemogućnosti potpune primjene, odnosno nedorečenosti i nejasnoća stvaraju poteškoće u provedbi Zakona, te propisati nove odredbe čime će se unaprijediti odgojno-obrazovni i nastavni rad u umjetničkom obrazovanju. Navedenim se izmjenama i dopunama namjeravaju riješiti identificirani problemi te postići utvrđeni ciljevi što će pridonijeti unapređenju odgojno-obrazovnoga i nastavnoga rada u školskim ustanovama umjetničkog obrazovanja.

Teze propisa:

• usklađivanje ciljeva i načela umjetničkog obrazovanja sukladno potrebama svakog pojedinca, gospodarstva i hrvatskog društva u cjelini

• jasnije urediti provođenje ispita za osobne potrebe u osnovnom glazbenom obrazovanju

• osigurati visoku razinu koherentnosti, otvorenosti i fleksibilnosti, poštovati posebitosti pojedinih umjetničkih disciplina te primjerenost razvojnoj dobi i različitim predispozicijama djece i mladih osoba

• rješavanje pitanja vertikale kod osnivanja srednje škole umjetničkog obrazovanja

• rješavanje pitanja financiranja sustava umjetničkog obrazovanja.

Nenormativno rješenje:

Dio utvrđenih ciljeva bilo bi moguće postići nenormativnim rješenjem, odnosno putem intenzivnog informiranja javnosti i kvalitetnom kontinuiranom suradnjom sa svim dionicima sustava umjetničkog obrazovanja. Time bi se stvorili preduvjeti za novu i kvalitetniju suradnju svih dionika u sustavu umjetničkog obrazovanja kao i osvješćivanje o pravima i odgovornostima dionika sustava koji proizlaze iz zakonskih odredaba vezanih uz nositelje i korisnike umjetničkog obrazovanja. Budući da nije moguće postići sve ciljeve nenormativnim rješenjem, nužna je izmjena normativnog okvira.

# 5. Odredite vremenski okvir za rješavanje problema i postizanje navedenog cilja te ukratko objasnite moguće prepreke, rizike u rješavanju problema.

(primjerice: potrebna financijska sredstva, raspoloživi resursi, koordinacija tijela u provedbi, različiti pristup rješavanju problema od strane adresata propisa, dionika, manjak podrške dionika, neusklađenost zakonodavstva, dodatni administrativni postupci, informatička podrška i sl.)

 Opći cilj Zakona o izmjenama i dopunama Zakona o umjetničkom obrazovanju je podizanje kvalitete sustava umjetničkog obrazovanja kroz usklađivanje sa Strategijom obrazovanja, znanosti i tehnologije, Zakonom o Hrvatskom kvalifikacijskom okviru, Zakonom o strukovnom obrazovanju.

Rok za ostvarenje zadanog cilja:

- po donošenju Zakona o izmjenama i dopunama Zakona o umjetničkom obrazovanju kontinuirano.

Mogući rizici i poteškoće u rješavanju problema:

- otpor prema promjenama te nepostizanje suglasja dionika sustava umjetničkog obrazovanja.

# 6. Da li normativno rješenje (izrađene teze propisa) zahtijeva izmjenu važećeg zakonodavstva?

Ako "DA", navedite važeće zakonodavstvo, izravno povezano s ciljem koje će se morati mijenjati, uključujući podzakonske akte.

Ukoliko postoji obveza usklađivanja hrvatskog zakonodavstva s zakonodavstvom EU u tom području ili ukoliko postoji obveza provedbe međunarodnog ugovora za RH navedite propise koji se moraju usvojiti.

DA

 Normativno rješenje (izrađene teze propisa) zahtijeva izradu i donošenje izmjena i dopuna Zakona o umjetničkom obrazovanju kao temeljnog zakona za reguliranje sustava umjetničkog obrazovanja u Republici Hrvatskoj u dijelu koji se odnosi na: usklađivanje ciljeva i načela umjetničkog obrazovanja sukladno potrebama svakog pojedinca, gospodarstva i hrvatskog društva u cjelini, provođenje ispita za osobne potrebe u osnovnom glazbenom obrazovanju, osiguranje koherentnosti, otvorenosti i fleksibilnosti, poštovanja posebitosti pojedinih umjetničkih disciplina te primjerenosti razvojnoj dobi i različitim predispozicijama djece i mladih osoba, uspostavu održivog sustava financiranja umjetničkog obrazovanja te omogućavanja vertikale osnivanja srednjih umjetničkih škola.

# 7. Hoće li navedeno normativno rješenje imati značajan financijski učinak u barem jednom sektoru/području i u kojem? Da li utječe na tržišno natjecanje? Ukratko navedite kakvi se učinci očekuju.

(primjerice: veći financijski teret za gospodarske subjekte zbog troška prilagodbe zakonodavstvu i standardima; viši operativni troškovi; teži način kreditiranja i sl.)

NE

 Ne očekuje se značajni financijski učinak navedenog normativnog rješenja s obzirom da se navedenim zakonskim rješenjem namjerava uglavnom samo jasnije odrediti određene već postojeće postupke koji će pridonijeti daljnjem unapređenju te uređenju umjetničkog obrazovanja.

# 8. Hoće li navedeno normativno rješenje imati učinak na državni proračun odnosno proračune jedinica lokalne i područne (regionalne) samouprave? Ukratko navedite kakvi se učinci očekuju.

(primjerice: potreba za dodatnim sredstvima u proračunu za provedbu; sredstva za edukaciju službenika za nove ovlasti; sredstva za nabavku opreme; osiguranje transfera; osiguranje poticaja; sredstava za nove administrativne postupke i sl.)

DA

Očekuje se značajni financijski učinak navedenog normativnog rješenja na državni proračun, odnosno proračune jedinica lokalne i područne (regionalne) samouprave s obzirom da se navedenim zakonskim rješenjem namjeravaju proširiti dosadašnji izvori financiranja te omogućiti i drugi izvori financiranja umjetničkog obrazovanja kako bi se pridonijelo daljnjem unapređenju te uređenju umjetničkog obrazovanja i podizanju kvalitete sustava umjetničkog obrazovanja.

# 9. Hoće li navedeno normativno rješenje imati značajan učinak na socijalno osjetljive skupine, socijalni status građana, interesne skupine u društvu odnosno društvo u cjelini? Ukratko navedite kakvi se učinci očekuju.

(primjerice: status socijalnih prava građana; promjene naknada, transfera; status građana u odnosu na kupovnu moć; socijalna uključenost građana; zaštita posebnih skupina ljudi, ravnopravnost spolova i sl.)

NE

 Ne očekuje se značajni učinak navedenog normativnog rješenja na socijalno osjetljive skupine, socijalni status građana, interesne skupine u društvu odnosno društvo u cjelini s obzirom da se navedenim zakonskim rješenjem namjerava uglavnom samo jasnije odrediti određene već postojeće postupke koji će pridonijeti daljnjem unapređenju te uređenju umjetničkog obrazovanja.

# 10. Hoće li navedeno normativno rješenje imati značajan učinak na okoliš, održivi razvitak i s tim u svezi na zdravlje ljudi? Ukratko navedite kakvi se učinci očekuju.

(primjerice: utjecaj na ispuštanje stakleničkih plinova, utjecaj na šume, na gospodarenje otpadom, na biljni i životinjski svijet, na zaštitu voda, na zaštitu tla, na zaštitu kulturne baštine i sl.)

NE

 Ne očekuje se značajni učinak navedenog normativnog rješenja na okoliš, održivi razvitak i, s tim u svezi, na zdravlje ljudi s obzirom da se navedenim zakonskim rješenjem ne reguliraju navedena pitanja.

# 11. Hoće li navedeno normativno rješenje trebati provedbu administrativnih i upravnih postupaka vezano za adresate i s kojim ciljem? Hoće li navedena rješenja dodatno povećati administrativne prepreke za poslovanje? Ukratko navedite kakvi se učinci očekuju.

(primjerice: dodjela ovlaštenja; utvrđivanje prava i/ili obveza posebnim upravnim aktom; provedba upravnog/inspekcijskog nadzora; ishođenje dozvola, rješenja, suglasnosti; povećanje ili uvođenje nove administrativne tarife; izmjene administrativnog postupka i sl.)

NE

 Navedeno rješenje, u odnosu na postojeće stanje, neće trebati značajniju provedbu administrativnih i upravnih postupaka vezano za adresate, niti će rješenja dodatno povećati administrativne prepreke za poslovanje s obzirom da se navedenim zakonskim rješenjem namjerava uglavnom samo jasnije odrediti određene već postojeće postupke koji će pridonijeti daljnjem unapređenju te uređenju umjetničkog obrazovanja.

# 12. Hoće li za postizanje cilja biti nužan povezani rad više tijela državne uprave odnosno tijela lokalne i područne (regionalne) samouprave? Ukratko navedite tijela od kojih se očekuje povezani rad.

NE

 Za postizanje navedenoga cilja bit će dovoljna već postojeća suradnja svih dionika u sustavu umjetničkog obrazovanja – Ministarstva nadležnog za obrazovanje, agencija, suradnja s osnivačima školskih ustanova za umjetničko obrazovanje, odgojno-obrazovnih djelatnika te tijelima lokalne i područne (regionalne) uprave i samouprave.

# 13. Da li je isti problem postojao i na koji način je riješen u zakonodavstvu zemalja Europske unije odnosno trećih zemalja?

(primjerice: poticanje malog gospodarstva; različito rješavanje ambalažnog otpada; fleksibilnost radnog zakonodavstva; rad na nepuno radno vrijeme; pojednostavljenje administrativnog postupka; rješavanje transporta rizičnih tvari; smanjenje oboljelih od malignih bolesti; maloljetnička delikvencija i dr.)

NE

 Svaka zemlja Europske unije ima pravo autonomije u području obrazovne politike i obrazovanja. Sukladno navedenom, Republika Hrvatska, kao i svaka druga zemlja koja sebe ozbiljno promatra, teži kvalitetnom obrazovanju i prepoznatljivoj obrazovnoj politici usklađenoj s potrebama društva i tržišta rada. Osiguravanjem kvalitetnog osnovnoškolskog i srednjoškolskog umjetničkog obrazovanja, kroz izradu i donošenje optimalnog zakonodavnog okvira, s ciljem stjecanja kompetencija i kontinuirano prilagođavanje promjenama društva, gospodarstva i potreba tržišta rada, Republika Hrvatska omogućuje optimalno razvijanje potencijala svakom korisniku u sustavu radi njegova osobnoga razvoja i uključivanja na tržište rada EU.